জলপাইগুড়ি জেলার ধূপগুড়ির গিলান্ডি এলাকায় এক আজব বস্তু উদ্ধারের পর চাঞ্চল্য ছড়িয়েছে। একটি আজব বক্স, সঙ্গে রিমোট ও অ্যান্টেনা জাতীয় কিছু লাগানো। সেই যন্ত্রটি নাকি আকাশ থেকে পড়েছে।
মঙ্গলবার ধুপগুড়ি ব্লকের গিলান্ডি এলাকায় উদ্ধার হয়েছে যন্ত্রটি। সকাল ৮.৩০ নাগাদ ওই আজব যন্ত্রটি আকাশ থেকে পড়েছে বলে দাবি এলাকাবাসীর। খবর পেয়ে ধুপগুড়ি থানার পুলিশ ঘটনাস্থলে পৌঁছয়। নিরাপত্তার স্বার্থে কৌতূহলী জনতাকে আজব জিনিসটির থেকে দূরে রাখা হয়। অবশ্য খুব কাছে যাওয়ার সাহসও দেখাননি কেউ।
 
আজব দেখতে জিনিসটি অনেকটা থার্মোকলের তৈরি বাক্সের মতো। যার উপরে একটি অ্যান্টেনা ও রিমোট জাতীয় জিনিস লাগানো। সঙ্গে বিদ্যুতের তার জড়িয়ে পাশের একটি গাছ থেকে ঝুলে রয়েছে। পুলিশের অনুমান উপর থেকে পড়ার জন্যেই বিদ্যুতের তারটি গাছের সঙ্গে লেগে রয়েছে। তবে আদতে এই আজব যন্ত্রটি কী তা জানা যায়নি। পুলিশও বিষয়টি নিয়ে অন্ধকারে।
সত্যিই কি ভিন গ্রহ থেকে এই যন্ত্র নেমে এসেছে নাকি? নাকি কেউ নিছকই মজা করার উদ্দেশ্যে এমনটা করেছে? তা নিয়েও কারও কোনও বক্তব্য নেই।
জানা গিয়েছে, বাতাসের গতি, আর্দ্রতা, তাপমাত্রা ইত্যাদি মাপার জন্য এই ধরনের যন্ত্র অনেক সময়ে ব্যবহার করা হয়। সেটি হাওয়ায় ভেসে যায়। কিন্তু এই প্রসঙ্গে সিকিম আবহাওয়া দফতরের অধিকর্তা গোপীনাথ রাহা বলেন, এই ধরনের অত্যাধুনিক যন্ত্র তাঁরা মাঝেমধ্যেই ছেড়ে থাকেন। তবে এই যন্ত্রটি তাঁরা ছাড়েননি। অন্য কোনও রাজ্য থেকে সেটি এসেছে কি না তাঁর খোঁজ নিচ্ছে পুলিশ। আপাতত এই আজব যন্ত্র পুলিশি হেফাজতেই রয়েছে।